የትራምፕ አስተዳደር ሶስት ደቡብ ሱዳን ባለሥላጣናትን በጥቁር መዝገብ ላይ አሰፈረ
የትራምፕ  አስተዳደር በደቡብ ሱዳን  የንፁሃን  ዜጎች  ህልፈተ  ህይወትና ስቃይ እንዲባባስ አድርገዋል ያላቸውን   ሦስት የደቡብ ሱዳን ባለሥልጣናትን  በጥቁር  መዝገብ ላይ አሠፈረ።በነፃነቷ ማግስት በእርስ በርስ ጦርነት ሳቢያ የንፁሃን ዜጎቿ ህይወት የተቀጠፉባትና የስደተኞች መፍለቂያ የሆነችው ጎረቤት ሃገር ደቡብ ሱዳን ቀውሷን ለመፍታት ድርድሮችን ብታከናውንም ችግሯን መፍታት ተስኗት ቆይቷል፡፡አሁን ደግሞ አማራጭ ያለችውንና ሪክ ማቻርን ጨምሮ ሁሉንም ፓርቲዎችን  ያሳተፈ ድርድር ለማድረግ ባቀደችበት ማግስት ከአሜሪካ አስደንጋጭ ውሳኔ ገጥሟታል፡፡የአሜሪካ ግምጃ ቤት ባለፉት አራት ዓመታት በደቡብ ሱዳን ለተፈጠረው የእርስ በርስ ግጭት የበርካታ ንፁሃን ዜጎች ህልፈተ ህይወት ላይ እጃቸው አለበት ያላቸውን ሁለት የሃገሪቱ ባለ ሥልጣናትንና የቀድሞ የጦር አዛዥን በጥቁር መዝገቡ ላይ አስፍሯል፡፡ደቡብ ሱዳን በቅርቡ ለምታደርገው ሁሉንም ያሳተፈ ድርድር ላይ የቀድሞው የሃገሪቱ ምክትል ርእሰ ብሔር ያሁኑ የሱዳን ህዝቦች ነፃ አውጪ ግንባር መሪ የሆኑት ሪክ ማቻር ወደ ሃገራቸው መመለስ ይችላሉ ያሉት የመረጃ ሚኒስትሩ ማይክል ማኩይ ሉቲን ጨምሮ የመከላከያ እና ሎጂስቲክ ምክትል ሃላፊ ማሌክ ሪዩበን፣ የቀድሞው የሃገሪቱ የጦር አዛዥ ፓውል ማሎንግ መዝገቡ ላይ የሰፈሩ ባለሥልጣናት ናቸው፡፡ማዕቀቡ ባለሥልጣኖቹ ወደ አሜሪካ እንዳይገቡ፣ በአሜሪካና ከአሜሪካ ጋር የጠበቀ ወዳጅነት ካላቸው ሃገራት ጋር የገንዘብ እንቅስቃሴ እንዳያደርጉ፣ አሜሪካውያንም ከባለሥልጣናቱ ጋር የንግድ እንቅስቃሴ እንዳያከናውኑ የሚያግድ ነው፡፡የደቡብ ሱዳኑ የውጭ ጉዳይ ሚኒስቴር ቃል አቀባይ ማዌይን ማኮል ጉዳዩ ለሃገራቸው ፈታኝ እንደሆነና እንደዚህ ዓይነቱ ማዕቀብ ሰላም ለማስፈን እየተደረገ ያለውን ጥረት የሚያዳክም ነው ብለዋል፡፡ የ2015ን የሰላም ስምምነትን በመጥቀስ፡፡የቀድሞው የሱዳን ህዝቦች ነፃ አውጪ ጦር ላይ ከፍተኛ ባለሥልጣን የነበሩት ናትናኤል ኦዬት በበኩላቸው ማዕቀቡ ጥሩ ቢሆንም ዘግይቷል፡፡ ይህን ማዕቀብ ትናንት ቢሆን ኖሮ ይበልጥ ጥሩ ይሆን ነበር ብለዋል፡፡ ማዕቀቡ በደቡብ ሱዳን ያለውን ቀውስ ይፈታል የሚል እምነት አሳድሮብናልም ነው ያሉት፡፡( ምንጭ: ሮይተርስ) 